उदालगुरि , 7 अक्ट'बर : माजबात पुलिसआ मंगलबारखालि फेसबुकनि गेजेरजों सिनायथिनाय माजबातनिफ्राय सासे हिन्जावसाखौ मोजां - मोजां बाथ्राजों फुस्लायनानै लांनो नाजानाय समनि गेजेरावनो उत्तर प्रदेशनि सा 3 सुबुंफोरखौ खादों । मिथिनाय बायदिब्ला उत्तर प्रदेशनि बुलन्दसहर जिल्लानि बिबि नोगोरनि थागिबि रामकृष्ण सिंनि फिसाज्ला जितेन्द्र सिं ( 39 ) आ उदालगुरि जिल्लानि माजबात पुलिस थानानि सिङाव थानाय बेटलि साहा बागाननि थागिबि मनबद टेलिनि फिसाजो सुप्रिया टेलि ( 24 ) जों 2 दाननि सिगांनिफ्राय फेसबुकआव सिनायलायदोंमोन । उनाव जितेन्द्र सिंआ फेसबुकनि गेजेरजों सुप्रिया टेलिनिफ्राय मबाइल नम्बर लानानै गुबुन गुबुन बाथ्राजों जोबथायाव जुलि खालामनायनि थांखि लायो । सुप्रिया टेलिआ जितेन्द्र सिंनि जुलि लानो बाथ्रा बुंनायाव सिमान जानायाव जितेन्द्र सिंआ सानै सुबुंजों उत्तर प्रदेशनि मिरात जिल्लानि पुरुवा दिनदवाल रेलवे रड थाना ओन्सोलनि थागिबि पालेराम सिंनि फिसाज्ला हरिउम सिं आरो उत्तर प्रदेशनि मिरात जिल्लानि बरमपुरि पुलिस थाना ओन्सोलनि चिब संकरपुरि 35 नं वार्डनि थागिबि रामकृष्णनि फिसाज्ला रबि कुमार ( 27 ) मोनखौ लोगोयाव लानानै सुप्रिया टेलिखौ फुस्लायनानै लांनो उत्तर प्रदेशनिफ्राय रेलनि गेजेरजों गुवाहाटीयाव सफैनानै थोंजोङै गंसे गारि भारा लानानै माजबातआव सफैयो । उनाव खोथा बाथ्रा सोलिबाय थानायनि समावनो सुप्रिया टेलिनि सोमोन्दोआरि जानाय सुबुङा सन्देह' मोन्नानै थोंजो माजबात पुलिसनो खौरां हरो । लोगो - लोगो माजबात पलिसआ जायगायाव सफैनानै उत्तर प्रदेशनिफ्राय फैनाय सा 3 सुबुंखौ खानानै माजबात पुलिस थानासिम लानानै फैयो आरो माजबात पलिसआ बिसोर सा 3 नि हेंथायै केस आजावना लानायजों मंगलबारखालि मोनाबिलि समाव उदालगुरि आदालतआव थिसन्नानै कर्टआ बिथोन होनायाव बिसोर साथामखौ जोबथेसालिसिम दैथायहरो । मख'नो गोनांथि बिसोर साथाम सुबुंखौ मुलुगनां आइजो फालांगि खालामग्रा होन्नानै सनदेह' खालामनाय जादों पुलिस आरो जायगानि सुबुंफोरा । 
हिन्जावसा फुस्लायनानै लांग्रा सा 3 लांसुनियाखौ खाबाय